KIRJALLINEN KYSYMYS E-2270/00

esittäjä(t): Dominique Souchet (UEN) komissiolle

(7. heinäkuuta 2000)

Aihe: Crédit Mutuel -pankin vastaiset sanktiot

Unionissa suunnitellaan päätöstä, jolla on tarkoitus rangaista Crédit Mutuel -pankkia määräämällä sille suuri sakko niin sanotun valtiontuen takia, jota Livret Bleu -säästötilin väitetään saaneen. Tämä huolestuttaa oikeutetusti paitsi viittä miljoonaa tilin haltijaa ja 27 000:tta vapaaehtoista jäsenten valitsemaa hallintovirkamiestä, jotka ovat pyyteettömästi käyttäneet aikaansa ja kykyjänsä jäsenten hyväksi, myös kaikkia niitä, erityisesti lukuisia ranskalaisia kunnallispoliitikkoja, jotka ovat erittäin sitoutuneita paikalliseen, keskinäiseen solidaarisuuteen, joka on ollut ja on edelleen ratkaisevan tärkeä monien Ranskan alueiden taloudelliselle kehitykselle.

Tilintarkastuksen perusteella, jonka arvioinnit etenkin laatua koskevat ovat erittäin kiistanalaisia, komissio näyttää kuitenkin päätyvän sanktioon, joka olisi sekä erittäin epäoikeudenmukainen että täysin hyödytön.

Sanktio olisi epäoikeudenmukainen, koska Crédit Mutuel on yleistä etua, etenkin paikallista kehitystä ja edullisten asuntojen rakentamista, ajava luottolaitos. Se ei ole kuitenkaan koskaan turvautunut julkisiin varoihin päinvastoin kuin monet muut korvatakseen toisinaan pankkitoiminnasta aiheutuneita tappioita.

Sanktio olisi hyödytön, koska Ranskan pankkiyhdistyksen (Association française des banques, AFB) valituksen taustalla on toive saattaa Livret Bleun tyyppinen säästötili kaikkien ulottuville, mitä Crédit Mutuel ei vastusta kunhan tämän ehdoista keskustellaan perusteellisesti eikä Crédit Mutuel joudu syrjinnän kohteeksi. AFB:n valituksessa viitataan ainoastaan kilpailua koskeviin näkökohtiin, vaikka Livret Bleu -säästötilien talletusten määrä 1,4 prosenttia talletuksista Ranskassa ja 0,2 prosenttia talletuksista Euroopassa ei voisi ilmeisestikään vääristää kilpailua.

Sanktion asettaminen merkitsisi tässä yhteydessä ristiriitaa, vaikka kyseinen luottolaitos on ehdottanut oikeudenmukaista ja kaikkia myös valituksen esittäjiä tyydyttävää neuvotteluratkaisua. Tämän takia komission rankaisutoimet ja Crédit Mutuelin tarkkaileminen ovat käsittämättömiä, ellei komission todellisena tarkoituksena ole hyökätä ainoastaan Livret Bleu -säästötiliä, vaan myös yksityissäästämisen periaatetta vastaan. Tiettävästi Atlantin takaiset rahoituslaitokset asennoituvat yksityissäästämiseen hyvin kielteisesti ja ne eivät halua ottaa huomioon sen merkitystä taloudelliselle kehitykselle etenkin pienissä ja keskisuurissa yrityksissä ja teollisuusyrityksissä ja yhteiskunnalliselle solidaarisuudelle.

Voiko komissio vakuuttaa, ettei se aio rangaista Crédit Mutuel -pankkia perusteettomalla sakolla ja purkaa ranskalaista yksityissäästämisen järjestelmää tulkitsemalla rajoitetusti yhteisön kilpailulainsäädäntöä ja edistää näin ulkopuolisia taloudellisia etuja, jotka ovat täysin vieraita ja vastakkaisia meidän vakiintuneelle ja elävälle keskinäisen solidaarisuuden periaatteellemme?

Mario Montin komission puolesta antama vastaus

(13. syyskuuta 2000)

Crédit Mutuel -pankin (CM) ranskalaiset ja ulkomaiset kilpailijat ovat pyytäneet komissiolta lausuntoa siitä, liittyykö pankin Livret Bleu -säästötiliä koskevaan järjestelyyn valtiontukea. Tämän asian käsittely merkitsee komissiolle huomattavaa työmäärää. Kyseisessä järjestelyssä verosta vapautettu säästötili on yhdistetty yleistä etua koskevan tehtävän täyttämiseen. Pitää toki paikkansa, että pankki toimii tällöin välittäjänä. On kuitenkin tutkittava EY:n perustamissopimuksen 86 artiklan 2 kohdan (ent. 90 art.) mukaisesti, saako CM verovapautetun tuotteen yksinoikeudella tapahtuvasta jakelusta enemmän tuloja kuin sille aiheutuu kuluja yleisiin taloudellisiin tarkoituksiin liittyvien palvelujen tarjoamisesta, minkä valtio on antanut pankin tehtäväksi.

Komissio ei kiistä yleistä etua koskevien tehtävien tavoitteita eikä laajuutta. Sen on kuitenkin varmistettava, ettei Crédit Mutuel saa perusteetonta korvausta tämän järjestelyn perusteella. Liiallisia korvauksia voidaan pitää yhteismarkkinoille soveltumattomana valtiontukena.

Jotta voidaan arvioida asianmukaisesti järjestelyn CM:lle aiheuttaneet kustannukset ja tulot, on tutkittava yksityiskohtaisesti valtion, pankin ja sen asiakkaiden välisiä suhteita. Tällainen tutkimus on jo sinänsä monimutkainen, koska siihen liittyy kolme eri tahoa. Entistä monimutkaisemman siitä tekee Livret Bleu -säästötiliä koskevan erillisen kustannuslaskennan puuttuminen ja CM:n kaltaisen pankin tuotevalikoiman monipuolisuus.

Tästä syystä komission on teettänyt tutkimuksen CM:n sisäisestä laskentatoimesta ja parhaillaan selvitetään Livret Bleu -säästötilien vaikutuksia pankin muihin rahoitustoimiin.

Komissiolla ei ole aikomusta eikä keinojakaan määrätä seuraamuksia tai sakkoa pankille. Sitä vastoin komission on palautettava tasapuoliset kilpailuolosuhteet. Sen on tarvittaessa vaadittava maksettavaksi takaisin tuki, joka ylittää Ranskan valtion pankille antaman yleistä etua koskevan tehtävän täyttämisen aiheuttamat kustannukset ja jota ei voida katsoa yhteismarkkinoille soveltuvaksi muiden perustamissopimuksen 87 artiklassa (ent. 92 art.) asetettuun valtiontuen kieltoon myönnettyjen poikkeusten nojalla. Tässä yhteydessä on huomattava, että CM kilpailee suoraan muiden yhteisön luottolaitosten kanssa, jotka tarjoavat samoja rahoitustuotteita (Livret Bleu- tiliä lukuun ottamatta).

Komission tehtävänä ei ole ehdottaa ratkaisua tulevaisuutta varten, vaan tutkia jäsenvaltion mahdollisesti ehdottamien ratkaisujen yhteensopivuutta perustamissopimuksen määräysten kanssa.